als_Latn dik_Latn sag_Latn
Tiranë, 13 mars 2015, NOA.al- Kryetari i Kuvendit Ilir Meta priti në takim një delegacion nga Parlamenti i Koresë së Jugut të përbërë prej Han Myeong Sook, ish Kryeministre e Republikës së Koresë, Chung Mi Kyung, Nënkryetare e Grupit të Miqësisë me Shqipërinë, Kim Sung Ju, Nënkryetar i Komisionit të Shëndetësisë dhe Mirëqenies, Hong Chul Ho, anëtar i Grupit të Miqësisë dhe Ambasadorit të Republikës së Koresë në Shqipëri (rezident në Athinë) Gil Sou Shin.
Meta vlerësoi marrëdhëniet e mira mes dy vendeve duke thënë se gëzojnë potencial pozitiv zhvillimi të mëtejshëm.
Kryeparlamentari shprehu gatishmërinë e Kuvendit të Shqipërisë për t’i thelluar marrëdhëniet mes dy vendeve, veçanërisht në planin ndërparlamentar përmes Grupeve të Miqësisë dhe shkëmbimit të vizitave të nivelit të lartë.
Meta shprehu mirënjohjen për mbështetjen e Koresë së Jugut ndaj Kosovës, si një prej vendeve të para që njohën pavarësinë e shtetit të ri dhe që kontribuon në forcimin e paqes dhe stabilitetit në rajonin tonë.
Nga ana e tyre parlamentarët e Koresë së Jugut shprehën kënaqësinë për realizimin e kësaj vizite, e cila kontribuon në rritjen e kontakteve dypalëshe.
Ish Kryeministrja e Republikës së Koresë Han Myeong Sook dhe Nënkryetarja e Grupit të Miqësisë Chung Mi Kyung vunë në dukje se vizita e delegacionit koreano-jugor në Shqipëri konfirmon vëmendjen ndaj marrëdhënieve me Shqipërinë, si një vend me peshë të veçantë në ruajtjen e stabilitetit rajonal dhe me potenciale të shumta për investitorët e huaj.
Në këtë drejtim, Han Myeong Sook theksoi se anëtarët e Grupit të Miqësisë do t’a inkurajojnë Qeverinë e Republikës së Koresë për t’a rritur vëmendjen dhe dinamikën e bashkëpunimit me Shqipërinë.
Në përfundim Kryetari i Kuvendit u shpreh se para 30 vitesh, Shqipëria krahasohej me Korenë e Veriut ndërsa sot vendi ynë është anëtar i NATO-s dhe kandidat për anëtarësim në Bashkimin Evropian dhe një vend me pozitë të rëndësishme gjeo-strategjike në rajonin e Evropës Jug-Lindore, elemente të cilët e bëjnë Shqipërinë një vend të sigurt dhe atraktiv për investimet koreano-jugore, të cilat janë të mirëpritura në rajonin tonë./a.y/noa.al/
Komentoni mbi këtë lajm më poshtë. Nëse keni diçka për të raportuar mbi këtë temë, na shkruani tek pr@noa.al
als_Latn als_Latn als_Latn als_Latn als_Latn als_Latn als_Latn als_Latn als_Latn